Erfeniswoning in Drieankerbaai kry 'n verjongingskuur met glas | Tuis
In die oopplanruimte word vinielteëls in 'n klassieke visgraatpatroon en jagtersgroen kasdeure vermeng met moderne swart krane. Die kombuistafel is gemaak van herwinde Oregon-dennehout. Die buffet kom van Michael se ouers, Ted en Hillary; die buighoutstoele van beukehout is ook erfstukke. Kroegstoele van @home; vinielvloer van Floor Vision; teëls van Lime Green Sourcing Solutions; ligte van Elevenpast; krane van Victorian Side Bathrooms; al die verfkleure is deur House2Homesa gemeng
St. Bedes Cots No. 1, 1895. Só staan dit op die marmersteentjie by die voorhek van dié huis in Drieankerbaai, Kaapstad. As die eerste eienaars vandag voor die hekkie sou kon staan, sou hulle hul huisie van ouds aan sy vooraansig herken – maar dis ook al, want anderkant die voordeur wag daar 'n gesig uit 'n ander wêreld...
Weg is die donker gang met al die deure wat na ewe donker vertrekke daaruit gelei het. Nou kyk jy van die drumpel dwarsdeur 'n liggevulde ruimte tot heel agter waar die huis in 'n glasoordekte atrium en 'n buite-binnehof eindig.